ไฟแนนซ์ทูเดย์
&#8220;กลยุทธ์แม้จะสวยงามเพียงไร แต่คุณควรดูที่ผลสัมฤทธิ์&#8221; วินสตัน เชอร์ชิล
23 เม.ย. 2556

“กลยุทธ์แม้จะสวยงามเพียงไร แต่คุณควรดูที่ผลสัมฤทธิ์” วินสตัน เชอร์ชิล
...ทอล์ก ออฟ เดอะ ทาวน์ ในตลาดเงิน ตลาดทุนขณะนี้ไม่มีอะไรเกินกว่าคำประกาศในสาธารณะของ เดอะโต้งกิตติรัตน์ ณ ระนอง รองนายกรัฐมนตรีและ รมว.คลัง ที่ระบุว่า ต้องการปลด ประสาร ไตรรัตน์วรกุล ผู้ว่าการธนาคารแห่งประเทศไทย อยู่ทุกวัน เพราะไม่ดำเนินการตามนโยบายของรัฐบาลในการลดดอกเบี้ยเพื่อดูแลค่าเงินบาทที่แข็งค่า
การออกมาคิดดังๆ ของขุนคลังสร้างความประหลาดใจให้กับตลาดเงินมาก เพราะคำพูดดังกล่าวมีผลกับตลาดไม่น้อย เรียกว่าวันนั้นมีคนได้และคนเสีย แต่เมื่อทำไม่ได้ ราคาของขุนคลังก็หมองคล้ำไปไม่น้อย
เดอะโต้งน่าจะไปดูกฎหมายแบงก์ชาติอีกสักตั้ง เพราะกฎหมายไม่ให้อำนาจในการปลดผู้ว่าการแบงก์ชาติอันมาจากสาเหตุความขัดแย้งทางการทำงาน
แต่มาตรา 28/19 ใน (4) ระบุชัดว่า ผู้ว่าการแบงก์ชาติจะพ้นตำแหน่งเมื่อคณะรัฐมนตรีมีมติให้ออกโดยคำแนะนำของรัฐมนตรี เพราะมีความประพฤติเสื่อมเสียอย่างร้ายแรงหรือทุจริตต่อหน้าที่
หรือ (5) คณะรัฐมนตรีมีมติให้ออกโดยคำแนะนำของรัฐมนตรีหรือการเสนอของรัฐมนตรีโดยคำแนะนำของคณะกรรมการ ธปท. เพราะบกพร่องในหน้าที่อย่างร้ายแรง หรือหย่อนความสามารถ โดยมติดังกล่าวต้องแสดงเหตุผลในการให้ออกอย่างชัดแจ้ง
ปัญหาคือ ผู้ว่าการ ประสาร ประพฤติเสื่อมเสียหรือไม่ ทุจริตต่อหน้าที่หรือไม่ ถ้าไม่ก็ปลดไม่ได้
แต่ก็ยังมีช่องให้สามารถปลดผู้ว่าการแบงก์ชาติได้หากเกิดจากการบริหารงานที่ผิดพลาดเท่านั้น และผู้ปลดก็ไม่ใช่ รมว.คลัง เสียด้วย หากแต่เป็นการพิจารณาของคณะกรรมการ ธปท. รวม 12 คน ในจำนวนนี้เป็นผู้บริหาร ธปท. 4 คน ข้าราชการประจำตามตำแหน่งอีก 2 คน ผู้ทรงคุณวุฒิ 5 คน และประธานกรรมการ 1 คน คือ ดร.โกร่งวีรพงษ์ รามางกูร ที่ปรึกษานายกรัฐมนตรีนั่นไง แต่ก็ต้องบกพร่องในหน้าที่อย่างร้ายแรง หรือหย่อนความสามารถ
ค่าเงินบาทแข็งค่าขึ้นมา 7% เศษ บกพร่องร้ายแรงหรือไม่ หย่อนความสามารถหรือไม่ นี่ต่างหากที่เป็นโจทย์ใหญ่ที่ต้องการคำตอบ...
พล.ต.ต.อรรถกฤษณ์ ธารีฉัตร ผู้อำนวยการ สำนักงานสลากกินแบ่งรัฐบาล เปิดเผยถึงความคืบหน้าของโครงการจำหน่ายสลากเลขท้าย 2 ตัว 3 ตัว ด้วยเครื่องอัตโนมัติ (หวยออนไลน์) ว่า บริษัท ล็อกซเล่ย์ จีเท็ค เทคโนโลยี (แอลทีจี) ได้รายงานความคืบหน้าในการติดตั้งเครื่องจำหน่ายและวางระบบซอฟท์แวร์ และอยู่ในช่วงการทดสอบระบบไปแล้วกว่า 60% ขณะที่การดำเนินงานในเชิงนโยบายนั้น จะต้องมีการดูแลในแง่ของกฎหมาย ที่จะต้องมีการทบทวนว่าจะดำเนินการเพิ่มเติมอย่างไรบ้างเกี่ยวกับเรื่องดังกล่าว โดยในส่วนนี้บริษัท ล็อกซเล่ย์ฯ ยืนยันว่า พร้อมจะดำเนินการทั้งหมดได้ภายใน 6090 วัน หากรัฐบาลมีนโยบายให้เดินหน้าจำหน่ายหวยออนไลน์